ইয়াকুবের শিক্ষা
জ্যাকবের শিক্ষা (The Teaching of Jacob) (প্রাচীন গ্রিক: Διδασκαλία Ἰακώβου, Didaskalia Iakobou; Latin Doctrina Jacobi; Ethiopic Sargis d'Aberga) একটি গ্রিক খ্রিস্টান সমালোচনামূলক গ্রন্থ, যার রচনাকাল নিয়ে বিতর্ক রয়েছে। মূল গ্রন্থটি খ্রিস্টীয় সপ্তম থেকে অষ্টম শতাব্দীর মধ্যকার কোনো এক সময়ে রচিত হয়েছিল বলে ধারণা করা হয়। ধারণা করা হয়, গ্রন্থটি ৬৩৪ খ্রিস্টাব্দে কার্থেজে সংঘটিত একটি ঘটনার বর্ণনা দেয়। কিন্তু আসলে এটি ৬৩৪ থেকে ৬৪০ খ্রিষ্টাব্দের মধ্যে সিরিয়া প্যালেস্টাইনে (১৩৫ খ্রিস্টাব্দে, দ্বিতীয় ইহুদি বিদ্রোহ বা বার কোখবা বিদ্রোহের পর সম্রাট হ্যাড্রিয়ান জুডিয়ার নাম পরিবর্তন করে সিরিয়া প্যালেস্টাইন রাখেন) রচিত হয়। গ্রন্থে সম্রাটের আদেশে জোরপূর্বক খ্রিস্টধর্মে ধর্মান্তরিত ইহুদিদের মধ্যে কয়েক সপ্তাহ ধরে চলা একটি আলোচনার বিবরণ রয়েছে। ইহুদিদের মধ্যে জ্যাকব নামে একজন সত্যিকারভাবে খ্রিস্টধর্মের প্রতি বিশ্বাসী হয়ে ওঠেন। তিনি অন্যান্য ধর্মান্তরিত ইহুদিদের শিক্ষা দিতে শুরু করেন কেন তাদেরও এই নতুন বিশ্বাসকে আন্তরিকভাবে গ্রহণ করা উচিত। আলোচনার মাঝামাজি, জাস্টাস নামে একজন ইহুদি ব্যবসায়ী সেখানে এসে পৌঁছান এবং জ্যাকবকে একটি বিতর্কে আহ্বান করেন। শেষ পর্যন্ত, সমস্ত অংশগ্রহণকারী খ্রিস্টধর্মকে গ্রহণ করতে রাজি হন, এবং জ্যাকব ও জাস্টাস পূর্ব দিকে ফিরে যান। মূল গ্রন্থের আংশিক কিছু গ্রিক পাণ্ডুলিপি ছাড়াও, গ্রন্থটির লাতিন, আরবি, ইথিওপিক এবং স্লাভোনিক অনুবাদও পাওয়া যায়।